Papersnake/gushiwen huggingface dataset:
谒岱祠即事
晁补之（宋代）

泽南三百里，极望横天云。
云端色凝黛，谛视初可分。
峥嵘介丘色，澒洞元气屯。
顷刻有变化，惨澹殊明昏。
天行帝出震，其位生物元。
不周偾西北，川乃东南奔。
宁知六鳌死，竟使二山沦。
不有是难倾，孰维大块根。
尝闻周官说，实惟天帝孙。
神灵所镇守，民物斯芘存。
幽明吻一理，有道惟常尊。
不觉下马拜，僮奴亦蹲循。
乃知正直理，足使冥顽敦。
三王有损益，商人所尊神。
明法或不惧，夜行安得逡。
以此辅世教，庶几驱骜民。
暮宿太平驿，不眠虑丝棼。
明朝好天色，万象开胚浑。
势横恒碣尽，支压齐鲁蹲。
五色冒日观，一握通帝阍。
恢拓下嶊嶉，青苍上氤氲。
泉石竞沮洳，烟岚互纷纶。
高举躐风海，深蹯跆火轮。
涛波卷堆阜，一一溟渤吞。
棋枰视井邑，匕箸藏松椿。
碧瓦峙双阙，红墙缭长闉。
愿瞻岩閟客，内涤邪垢魂。
赐臣登绝顶，一览神秀原。
万壑射窈窕，三坛矗嶙峋。
莽不睹项领，何能穷髀跟。
稍稍指凫绎，依依数亭云。
松列大夫爵，鸁识将军坟。
琐屑涧花丽，霏微崖药熏。
广大良有以，奇险安足论。
瑰诡有形上，颓然德弥惇。
得无希夷子，傲世逃深蓁。
亦有黄冠士，相对如麖麏。
此曹啮草木，语道良未闻。
解榻坐中观，洗心驰大钧。
形气要得一，不然随物泯。
是事亦姑置，幽寻聊可勤。
初疑无字碑，莹洁谁敢文。
又怪玉女井，高绝何由奫。
俯穿斗仙岩，鸟下天壁垠。
侧度五贤堂，熊经背逡巡。
剑石危数履，女萝柔履扪。
挥斥八极远，风来袂轩轩。
寥廓自无梯，犹疑天可宾。
阴谷不敢视，恐落魑魅群。
安得遂独往，身如黄鹄翻。
周流遍五岳，采掇芝英繁。
即欲憩圆峤，或当止昆仑。
众真迎我语，一笑颜玉温。
是中差可乐，子胡恋尘樊。
答此太遗物，身闲犹事君。
重华迹已远，秦汉事方烦。
成功属吾宋，五礼垂后昆。
皇帝二载春，臣备太史员。
紬绎自帝典，颇识康哉言。
泥金白玉字，愿颂无前勋。
有志类韩愈，无书愧文园。
臣发将雪素，臣心犹日暾。
今此在林薮，跳身同玃猿。
徒观众山小，愁绝下天门。
陈济赴举兼省觐
宋祁（宋代）

相从同是日边人，两见江南碧草生。
冯铗车鱼初倦客，梁山风雨苦思亲。
虹桥刻柱前盟苦，兽锦裁囊丽曲新。
袍雪纷纷君莫顾，汉皇终自识平津。
堕钿怨
石宝（明代）

猩红琥珀金指钿，一日不曾离妾身。指文钿花细相映，绿纱夜绣兰釭新。

堕来恐在泥与土，掩袂含情独无语。宝钗珠履任轻抛，女伴争知妾心苦。

节旄虽落马骨存，一夜为君伤旧恩。
三用韵奉酬
杨公远（宋代）

不是骚人不是农，笔耕墨耒原年丰。
有时啜罢卢仝茗，羽羽能生两腋风。
寄呈漳守李侍郎元善四首
王迈（宋代）

侍郎佛地位中人，一饭何尝不念民。
泾渭同流须有别，雪霜杀物乃为仁。
扬清可使贪夫愧，去恶能令善者伸。
自笑狂生太饶舌，见诗少喜定多嗔。
元日即事四首
程公许（宋代）

凤衔丹诏纪初元，余恨难忘杞国天。
贤路当三接接书，宅家可卜中兴年。
出车示可忘多难，覃耜尤须祝大田。
千古逃吴称至德，有周笃庆更绵延。
范忠宣
李东阳（明代）

天下苍生望哺深，君家父子总关心。麦舟亦是区区事，薄俗犹能慨古今。
猛虎行
李锴（清代）

走马射猛虎，可杀不可玩。道旁呻吟人，固知少柔曼。

老父前过之，劝君且强饭。昔我少年时，短小复精悍。

二十塞瓠子，十五征善鄯。短刀挥秋风，快马白于练。

生死不后人，论功拙为衒。白头归故乡，今作侯家佃。

去去毋自苦，还家学格五。
贻韦鍊师
储光羲（唐代）

精思莫知日，意静如空虚。三鸟自来去，九光遥卷舒。

新池近天井，玉宇停云车。余亦苦山路，洗心祈道书。
送安养阎主簿还竹寺
林珝（唐代）

分手怨河梁，南征历汉阳。江山追宋玉，云雨梦襄王。

醉里宜城近，歌中郢路长。更寻栖枳处，犹是念仇香。
颂古十一首
释有权（宋代）

秀才觅火和烟得，长沙卖石著云饶。
欲知千佛居何土，赢得诗禅价转高。
三月十一日问政山次刘元煇韵
方回（元代）

禊节去未远，是日天更朗。
微寒护余芳，春野绿涉莽。
爰从峻岭登，岂珠茂林赏。
支策拄云汉，举袖拂星象。
遐瞩两眸豁，徐步一足往。
年迈忽臻兹，时平犹忆曩。
誉竹谈亹亹，吊松色怏怏。
青空鹳鹤唳，碧甃蜗牛上。
龛金窥扁颜，簪玉观塑像。
孰谓幽谷僻，有此殊庭敞。
豪饮杯杯满，清吟字字响。
佳儿奉亲老，高第事师长。
考击谢钟鼓，倾写竭瓮盎。
自可作画图，未易绝梦想。
吾家酴醾花，高架政堪仰。
能来一中之，勿待南飚爽。
宫词
杨皇后（宋代）

天申圣节礼非常，躬率群臣上寿觞。
天子捧盘仍再拜，侍中宣过近龙床。
赠杨监察
四锡（宋代）

昔日长安际会时，客情乡思两依依。
金门次第俱升达，云路高低各奋飞。
御史班资知任重，谏官间绶愧才微。
今来共理藩宣事，自古相逢似此稀。
元日早朝
耿湋（唐代）

九陌朝臣满，三朝候鼓赊。远珂时接韵，攒炬偶成花。

紫贝为高阙，黄龙建大牙。参差万戟合，左右八貂斜。

羽扇纷朱槛，金炉隔翠华。微风传曙漏，晓日上春霞。

环珮声重叠，蛮夷服等差。乐和天易感，山固寿无涯。

渥泽千年圣，车书四海家。盛明多在位，谁得守蓬麻。
苦雨吟十首呈同官诸丈
吴潜（宋代）

五鼓立中庭，疎星一二明。
转头云复合，移步雨还倾。
感召虽人事，怨咨柰物情。
号空犹未应，隐痛痛无声。
游仙窟诗 咏双树荅文成
崔十娘（唐代）

暂游双树下，遥见两枝芳。向日俱翻影，迎风并散香。

戏蝶扶丹萼，游蜂入紫房。人今总摘取，各著一边箱。
对酒忆献臣二首 其二
刘敞（宋代）

春日怀吾子，羁游各异方。况逢青眼绝，早识白眉良。

树逐相思老，江回去路长。感时惟尚寐，终日醉无妨。
人日陪四家兄宴汪和叔公干兄弟宅
区大相（明代）

是日最宜人，晴光帝苑新。来持柏叶盏，同醉棣华春。

景丽因年早，情忘对酒真。更闻和乐咏，长此接芳辰。
题花木障
杜荀鹤（唐代）

不假东风次第吹，笔匀春色一枝枝。

由来画看胜栽看，免见朝开暮落时。
后汉门。吕母
周昙（唐代）

狱无良吏雪无由，处处戈鋋自执仇。

吕母衔冤穷老妇，亦能为帅复私雠。
赠风水僧
刘克庄（宋代）

向人说葬又谈空，郭璞瞿昙并入宗。
背得山经如诵呪，顶将禅笠去寻龙。
遍为檀越裁生圹，顶定公侯出某峰。
想亦自营归寂处，一丘卵塔种青松。
过玉山辱芮国器检详留语甚勤因寄此诗兼呈韩
陆游（宋代）

辽东归老白襦裙，名字何堪遗世闻。
便谓舆公长契阔，不知留语故殷懃。
诗章有便犹应寄，禄米无多切莫分。
倘见右司烦说似，每因风月怆离群。
五言 其八
吕岩（唐代）

我悟长生理，太阳伏太阴。离宫生白玉，坎户产黄金。

要主君臣义，须存子母心。九重神室内，虎啸与龙吟。
送崔十一弟归北京
李嘉祐（唐代）

潘郎美貌谢公诗，银印花骢年少时。

楚地江皋一为别，晋山沙水独相思。
水调歌头（三山用赵丞相韵答帅幕王君，且有感於中秋近事，并见之末章）
辛弃疾（宋代）

说与西湖客，观水更观山。淡妆浓抹西子，唤起一时观。种柳人今天上，对酒歌翻水调，醉墨卷秋澜。老子兴不浅，歌舞莫教闲。

看尊前，轻聚散，少悲欢。城头无限今古，落日晓霜寒。谁唱黄鸡白酒，犹记红旗清夜，千骑月临关。莫说西州路，且尽一杯看。
岁乙丑余年四十有九矣因诵太白四十九年非一
朱翌（宋代）

南来不赢粮，随身一竿竹。
四年钓曹溪，溪水香可掬。
求方驻隙驹，辟谷起黄独。
五十止欠一，何地可归宿。
今晨祖师前，一掷杯珓卜。
去以六月息，来期七日复。
往事一局棋，信手不必覆。
吾生行休矣，自此生处熟。
题画梅别卷
朱綝（明代）

虞君潇洒本天真，绝似梅花玉树春。调鼎声名知有在，可人风度更无伦。

冰霜凛凛能孤立，桃李纷纷总后尘。他日相思渺何许，巡檐一笑一情亲。
高阳台·落梅
吴文英（宋代）

宫粉雕痕，仙云堕影，无人野水荒湾。古石埋香，金沙锁骨连环。南楼不恨吹横笛，恨晓风、千里关山。半飘零，庭上黄昏，月冷阑干。
寿阳空理愁鸾。问谁调玉髓，暗补香瘢。细雨归鸿，孤山无限春寒。离魂难倩招清些，梦缟衣、解佩溪边。最愁人，啼鸟清明，叶底青圆。
十七夜同何太仆卢方伯袁节推集黎秘书宅
欧大任（明代）

赐金几日出西京，秘省留欢此夕情。渐望使星天畔去，尚悬卿月禁边明。

腾骧独识秦关骑，战伐曾谈涨海兵。只尺君恩如召问，上书何以答升平。
题陈大宅方壶子层层云树图
周玄（明代）

昔年曾记秦川客，云树参差去欲迷。
日暮孤舟行不尽，鹧鸪啼过渭城西。
欲出京寄稚子
张扩（宋代）

去时短袖怯风寒，春以为期秋未还。苦语经年浑不记，穷愁到处漫相关。

路从驿底一双堠，家在江南第一山。人事不应频错迕，速寻樽酒为开颜。
卢使君追步隐侯作后八咏诗不佞次题倚和倚槛思民力 其一
胡应麟（明代）

碧槛抱朱楼，高凭动斗牛。桑麻深远墅，禾黍匝平畴。

渤海仁风远，宣城惠绩流。踟蹰念民力，漫拟仲宣游。
落花
孙世仪（清代）

独立浑无语，闲门剩薜萝。偶随流水去，不奈晓风何。

老至情难减，人生恨转多。谁怜当此际，岁岁感蹉跎。
上黄端明寿诗以竚期三入后一品见玄孙为韵
李吕（宋代）

英声久飞扬，寰海共倾竚。
学者仰泰山，苍生待霖雨。
偈颂三十二首 其八
释宗演（明代）

一日一日复一日，次第年穷岁暮来。莫道东君无面目，梅花依暮雪中开。

见便见，绝疑猜，灯笼沿壁上天台。
寄题吴伯丰所居二首 其一 读书阁
陈文蔚（宋代）

书阁高几寻，其高不可知。但见读书人，心与千古期。

藉此閒旷地，端坐穷轩羲。世尘飞不到，月霁光风吹。

况复揭扁榜，字画天下奇。妙有指南处，世人那易窥。

昔闻堂上声，斲轮尝笑之。而子得深省，不觉糟粕遗。

终日几案乐，舍此归其谁。
夜雨寒甚
陆游（宋代）

万籁号风如战鼓，雪意垂垂先作雨。庭中栖鸟惊屡起，窗下残灯翳还吐。

老翁耸膊高过顶，童子触屏低不语。时闻邻舍起饭牛，亦有归樵说逢虎。

去年雪薄蝗害稼，今年望雪如望赦。行当三白兆丰年，牲酒如山作秋社。
捲帘
舒邦佐（宋代）

隔帘见竹早清幽，卷起疏帘满眼秋。
一搭夕阳收不得，被人都送上帘钩。
奉酬李都督表丈早春作
杜甫（唐代）

力疾坐清晓，来诗悲早春。
转添愁伴客，更觉老随人。
红入桃花嫩，青归柳叶新。
望乡应未已，四海尚风尘。
戏招君况舍人
宋祁（宋代）

红白戎葵相间繁，含情尽日对书轩。
夫君太恃西垣贵，只爱当阶药树翻。
山堂偶书
文同（宋代）

几日无公事，山堂兴颇清。
和诗防积压，丸药趁清明。
斸石新棱出，浇蔬晚甲生。
此皆忙外得，低首笑尘缨。
闻延平水沴
陈宓（宋代）

鹳鸣早合迁崖际，渔唱先教集岸隈。
见说高楼如小舫，呼号声杂怒涛豗。
宝积山谒诸葛忠武侯祠 其一
屈大均（明代）

宗臣劳六出，正统恨三分。事迹高青史，祠宫落白云。

人思炎帝德，天妒伏龙勋。膢腊西南俗，依依荐紫芬。
水调歌头
牟巘（宋代）

福者百顺之名，若时并锡。天地其寿，宗祐之休。敬陈乐府之词，仰D335宫之祝

叔父茅封贵，先帝棣华亲。平生为善最乐，夙德宛天人。玉叶金枝方茂，瑶沼丹壶如画，光景镇长新。五福一曰寿，万象总皆春。

正秋分，记初度，绂缠麟。传宣来自绛阙，瑞采蔚轮囷。乐有钧天九奏，尊有仙家九酝，翠釜紫驼珍。笑把南山指，还以祝严宸。
赠沛县雷大尹
张弼（明代）

昔年我过歌风台，沛尹夜半登舟来。秉烛相看即相别，又惊三舟桃花开。

东风桃花开又落，我乃重来台下泊。邮筒远报巳先知，一笑情怀宛如昨。

翻思京国曾同游，黄尘乌帽俱黑头。岁月奔驰官落魄，星星两鬓我先秋。

念子栖迟淹百里，于今好逐风云起。明廷擢用卓鲁流，豸冠绣服乌台里。
晨钟动雷池望日
张栻（宋代）

浮气列下陈，天净澄秋容。
朝暾何处升，偏偏认微红。
须臾眩众采，阊阖开九重。
金钲忽涌出，晃荡浮双瞳。
乾坤豁呈露，群物光芳中。
谁知雷池景，乃与日观同。
徒倾葵藿心，再拜御晓风。
琵琶洲
汪应辰（宋代）

塞外风烟能记否，天涯落日自心知。
眼中景物参差是，只欠江州司马诗。
前用吉字韵问严子文疾再和问疾之诗不工甚矣
崔敦礼（宋代）

日来间何阔，坐见月初吉。
欲往扣斋扉，政恐劳取瑟。
闻公清净扣，巧笑却银栉。
露骨秀寒松，烘晹嚥暖日。
钟乳无千两，牙签堆万帙。
爱诗屡忘餐，爱酒勤种秫。
心安身自轻，却老非牛膝。
道中即事
吴浚（宋代）

露白霜清晓气浮，菊花满意为谁秋。
西风毕竟真廉吏，狼藉金钱散不收。
谢三提干召饮三首
陈造（宋代）

不惯香风拥妓车，分当清坐冷官衙。
归来自笑杀风景，却把茶瓯对菊花。
予往来秦熙汧陇间不啻十数年时闻下里之歌远
李复（宋代）

鸣凤山西五里坂，未渡汧河山渐浅。
东来行人渐长叹，已觉秦川不在眼。
次韵赵路分
韩淲（宋代）

落尽篱前一树梅，海棠禁冷未全开。待晴自历郊原去，苦雨谁从涧壑来。

近喜交游能好句，即须解后与深杯。佳人望断碧云合，九十日春馀几哉。
卿云万熊奇峰歌
程同文（清代）

碧天四幕群山俯，猎猎阴风苍藓古。一片边城万里沙，朵云吹藓神霄府。

神霄帝君昔持世，四海升平日无事。功业高垂党籍碑，余事林泉写清閟。

寿山艮岳真蓬壶，成纲花石东南输。一丛翠竹穿牛领，三本黄杨急羽符。

诸峰括尽九州秀，不但品评皱透瘦。官家天纵精六法，化出烟峦与云岫。

就中独立谁第一，神应昭功世无右。此石当年亦其亚，诏求早被黄封帕。

万夫缒取吴越创，千里挽供淮汴跨。萼绿华堂小洞天，位置深深花木罅。

临风缥缈仙袂飞，堕地絪缦妙鬘卸。卿云万熊之奇峰，矜宠佳名帝所借。

左元仙伯玉真妃，拂拭云根定清暇。可怜费尽移山手，夜半俄为大力负。

作炮难施墨守功，挥鞭已劫秦灰走。是谁尤物珍区区，北来辇致包氍毹。

成周石鼓殷玉钺，等是当时胜国俘。悠悠辽水日东注，指点金源北京路，摩挲遗物识宣和，斜阳下马行人驻。

坚牢阅世幻云烟，小劫匆匆六百年。回头五国城南道，石不能言亦黯然。
长田舖二首
赵蕃（宋代）

野驿人稀到，空庭草自生。
霜清殊未觉，雨细更含晴。
栗里华阳窝辞 游斜川辞
王质（宋代）

风物兮美且闲，矫鸥驰鲂兮各适所天。南阜兮斜川，川虽斜兮心不然。

二邻三曲兮为谁，刘即周兮祖谢羊庞皆从而命之。

闹沙奔兮烟瞀，回峰转兮云䎖。上下湓浦兮，无乃丹阳之桀人。

不恨庐山之弗秀兮，恨庐山之弗深。
次韵江陵张抚干送行二首 其二
项安世（宋代）

萧萧青草岸，籊籊钓鱼竿。此地规逃世，傍人误唤官。

夏凉眠麓寺，春晚戏雩坛。却笑平生谬，崎岖自作难。
鹧鸪天
陈造（宋代）

遍赏扬州百种花。因循忘却鬓苍华。客闲惯刻分题烛，坐久还生醉眼霞。

催掺鼓，趁鸣笳。未应回首问归槎。清明寒食风烟地，判到今春不着家。
蒙检讨封送所与诸同朝倡酬盛作某老拙愧后砾
杨简（宋代）

原庙陪祠晓色开，从容复指缀衣来。
花填辇路惊何早，春向皇都特亟回。
声赞俯躬千冠带，香浮夹道万楼台。
传闻归燕隆亲睦，天上云韶拱玉杯。
掌上莲峰赋附歌
吕令问（唐代）

苔至滑兮石无踪，道不可得，仙不可逢。傥赐一丸生羽翼，愿轻举于三峰。
夜集汝州郡斋听陆僧辩弹琴
孟郊（唐代）

康乐宠词客，清宵意无穷。征文北山外，借月南楼中。

千里愁并尽，一樽欢暂同。胡为戛楚琴，淅沥起寒风。
七夕感兴二首 其二
戴炳（宋代）

相传牛女起何时，无柰人间事转痴。青鸟蟠桃方士信，金钗钿合逆胡基。

一杯记节图成醉，万感因秋却易悲。遗恨古今流不尽，银潢耿耿接天池。
梅 其一
熊学鹏（清代）

一枝谁自江南寄，岛屿冲寒亦有香。绘出当年东阁兴，高吟不必忆何郎。
喜雨
苏辙（宋代）

历时书不雨，此法存春秋。
我请诛旱魃，天公信闻不。
魃去未出门，油云裹嵩丘。
蒙蒙三日雨，入土如膏流。
二麦返生意，百草萌芽抽。
农夫但相贺，漫不知其由。
魃来有巢穴，遗卵遍九州。
一扫不能尽，余孽未遽休。
安得风雨师，速遣雷霆搜。
众魃诚已去，秋成傥无忧。
咏梅杂诗 其六
张道洽（宋代）

孤山风味梅花句，先落人閒万古香。应笑老夫无一语，千回寂寞绕花傍。
中川别舍弟
徐玑（宋代）

中川人语别，南国夜何其。
江回风来急，山低月落迟。
缆从前浦远，角在古城吹。
五亩耕锄地，何当手共治。
题武昌郑判官直节亭
贺铸（宋代）

开亭榜直节，宠尔青琅玕。
岁晚傲霜雪，不同天下寒。
挺立百丈傲，被之古衣冠。
春华白粉泽，正色莫敢干。
越客与登览，微吟复长叹。
六鳌方拚戏，云海翻狂澜。
傥逢龙伯公，何惮剪一竿。
岐山鸣凤雏，久刷五色翰。
何以慰朝饥，美实来加餐。
高材陋时用，自持良独难。
不愿裁乐管，伶伦非古官。
浪遭野王辈，三弄为人欢。
愿制杀青简，灿然漆与丹。
褒贬约鲁史，终古垂不刊。
顾此托根地，辱哉久泥蟠。
读史杂感 其一
杨光仪（清代）

生才大造果何因，变相登场总绝伦。谁道分香非韵事，须知钻李亦传人。

山河不幸虚名世，钟鼎无灵污劫尘。担粪著棋都弗解，还从物外寄间身。
暮夜再游晋祠同赵浣瀛秀才
黄锴（清代）

灵湫一泓澄，灌溉足百里。活活走珑玲，泠泠净泥滓。

所被一何遥，其源为可恃。岂真灵风旂，梦雨兴漫瀰。

鱼鸟本亲人，生机托清泚。君看藻荇凫，并作跫然喜。
释奠应诏为王皦作诗
鲍几（南北朝）

伊昔列圣，表训成均。德隆诏彻，义重师臣。礼有损益，道有相因。

蝉联遐代，庵暧遗尘。

三代异教，五运殊时。则天启圣，纽地开基。揖让丕显，熙载畴咨。

综核名实，文德来思。

水积涓流，山资累■。礼实立身，学乃成器。师师阙里，济济洙泗。

西玦献珍，南翚程贽。

于铄上嗣，夙昭懋则。正位则离，迈心泉塞。兽门让齿，龙楼观德。

□□□□，是资监国。

尊师荐德，明祀告虔。幕人掌握，司几奉筵。堂灌玉瓒，庭奏朱弦。

义高夏策，礼盛姬篇。

大飨既周，德馨惟楙。殊方知礼，声教日富。陆离簪笏，徘徊舞袖。

楚楚儒衣，莘莘国胄。

曲成罔隔，容光无已。合符出守，通籍入仕。空列周行，恩非望始。

徒怀十驾，终谢千里。
点绛唇·短棹西来
王之道（宋代）

短棹西来，追随不及桃花宴。薰风庭院。明月裁纨扇。睡起娇慵，想见云鬟乱。双鱼远。欲凭春唤。一觇韦娘面。
次韵程愿二首
许月卿（宋代）

我家张许同生岁，果者尧时值圣明。
丙子与君无贵者，甲辰惟我亦同庚。
闲云万岭林泉兴，明月一溪邱壑情。
同岁同心有如此，相期岁晚李歌行。
愔仲年来酒量稍减感赠一首
陈曾寿（清代）

海竭天荒意未灰，芳樽渐浅足低徊。奋豪精锐犹摧贼，绝代悲凉自惜才。

何事牵怀回断梦，记同忍泪酌恩杯。等閒宁解吞江渴，待脯鲸鲵制脍材。
广瑞岩和尚呼主人公诺 其四
释怀深（宋代）

主人公诺听我说，百岁光阴如电掣。四十五十不回头，问君更待何时节。
所闻
方回（元代）

荷锸除园棘，邻翁诵所闻。
花开争共折，草长竟谁耘。
薪赭近郊树，畲烧主坟。
问言何至此，军马日纷纷。
次韵袁宪劳军许浦中路冰合二首
陈造（宋代）

细读清诗拟泣岐，问津平山几河湄。
只今西去须遵陆，平地风波恐更危。
太常仙蝶歌
管干珍（清代）

世间蛱蝶亦无数，仙乎独数太常署。自元以后不计年，适从何来何所去。

昨冬长至除斋宫，奉常奏记关宸聪。诘朝栩栩出秘室，雪地顿觉春光融。

官司惊告礼官喜，入视亲呼飞复起。锦函恭进香案前，五色云中阊阖启。

召询始末天颜开，传观九列欢如雷。锡名仙蝶送归署，异数一日传金台。

奎章煌煌记天笔，永与星云灿东壁。金鳌退食赐和多，《尔雅》虫鱼记难悉。

我闻寿恺之世无瑞无，跂行蠕动归洪炉。燕知背岁龟献洛，游泳元化群伦俱。

况当南交桂蠹西宛马，缅甸驯象纷来下。非关微物应时来，别有神明格天者。

不然漆园之梦滕王图，银须玉拍随秋枯。何为此蝶独寿世，缺翅竟入承明庐。

岂逢南郊告大有，有脚春生圣人寿。八旬天子庆无疆，祝嘏明年遍环薮。

鱼潜太液抱珠游，鹿放长春戴月呦。蝶飞祇绕宫墙畔，不向罗浮海外求。
夕阳同王礼部陈太仆过东山僧房
顾璘（明代）

落日过山寺，怀贤伤古今。谢公去已久，渌水歌声沈。

云壑延高驾，风林净夏襟。倾杯莫愁晚，明月在东岑。
移竹后雨
王镐（宋代）

洗红窣窣鸟苣雨，落紫飕飕皂角风。
挂起北窗聊问讯，新移来竹定惺忪。
长安有狭斜行
张正见（南北朝）

少年重游侠，长安有狭斜。路窄时容马，枝高易度车。

檐高同落照，巷小共飞花。相逢夹绣毂，借问是谁家。
阻涨
金志章（清代）

大鱼湾头水一丈，浩浩洪波鱼大上。青山两岸横绿阴，苦竹丛深鹧鸪唱。

短篷一叶冲浪来，独客倚柁心徘徊。欲思六月西湖涨，红藕黏天到处开。
赋得秋色墙头数点山
戴津（清代）

试看三秋色，墙头隐碧山。几层疏密处，数点有无间。

户外罗青髻，窗前列翠环。苍茫多远势，明净露妆颜。

不俟开门见，偏宜绕壁环。岩腰云自出，谷口鸟初还。

泊尔天机造，悠然物态闲。圣朝烟景丽，杖策快登攀。
春设一首
苏籀（宋代）

折简王春涓胜日，执舆邻曲集侨官。
奕娃红手凌寒怯，歌颈涂侨诉白宽。
膏沐柳梅牵屐齿，冶妍桃杏压栏干。
珍烹斗赛携英黠，娱老妆楼叠肉槃。
鹅鸭行
阮自华（明代）

烹雏凫，炰豢鹜，坐君高堂醉醽醁。
酒到胡床天地宽，酲余索饱醁粱熟。
怜君寿不似青天，青天自怜亦复然。
请看醉中春电歇，庭阶狼籍柳花眠。
为白沙六经总在虚无里解嘲
王夫之（明代）

晓日上窗红影转，暝烟透岭碧烟孤。六经总在虚无里，始信虚无不是无。
怀潘鄮屋
陈允平（宋代）

洛阳才解佩，过眼忽秋分。
四海一明月，千山共白云。
雁烟迷晓树，虫露湿香芹。
满纸相思字，临风欲寄君。
泊舟永城西寺下有感
张耒（宋代）

春水沄沄何处尽，连樯袅袅似当时。
昨日桥边系船客，南来北去知为谁。
他乡异县各风物，游子居人长别离。
叹息东城修竹寺，尘埃漫灭十年题。
句
曹戵（唐代）

花映昼天当户日，树摇晴暮上阶烟。

惊飞沙鸟纷纷雪，候信云阶片片风。凤唱一抛琴瑟韵，霓裳长谢绮罗春。

秋澄上水无藏影，春泛游云不系心。老松不见千年鹤，残雪犹疑六月花。
看花吟
刘溥（明代）

白日已堕地，回光烛青天。
人生时景只如此，莫将眉目夸盛年。
花开容易落，花落难复开。
开落竟谁有，对之心为摧。
君不见玉山山下树，曾见主人罗笙歌。
主人去后亭馆废，空余满树秋风多。
若将金玉驻光景，鉴之前事将如何！
吊古冢
吕本中（宋代）

荆榛闭莽苍，千岁一孤坟。生则无是叟，死应冥漠君。

略无他日念，唯有不堪闻。想得西陵道，荒台亦暮云。
清凉大法眼禅师真赞
释德洪（宋代）

非风幡动，非风铃语。见闻起灭，了无处所。何以明之，俱寂静故。

此光明藏，平等显露。由本无明，爱欲悭妒。如隔日疟，痛自遮护。

有能了者，即同本悟。索尔虚闲，随缘静住。一切仍旧，自无染污。

为物作则，崄崖之句。不可犯干，如大火聚。
梅花村访浦鹤天
施鸿勋（清代）

梅开深处即孤山，高卧柴门昼亦关。踏破苍苔人不见，立残清亦鹤初还。

尊中酒满常拌醉，驴背诗多却费删。珍重东君留索笑，漫劳驿使一枝攀。
简樊谦斋
陈茝（宋代）

一疏辟人千，孤忠殊可贤。丈夫不至此，君子有加焉。

事济民生福，言违臣职愆。还须誊谏草，痛哭九重前。
和答国镇五绝 其三
欧阳澈（宋代）

十围便腹卧边先，笑傲羲皇仿昔贤。诏下好须同奋跃，槐花香里走连钱。
点绛唇·庚午重九再用前韵
苏轼（宋代）

不用悲秋，今年身健还高宴。江村海甸。总作空花观。
尚想横汾，兰菊纷相半。楼船远。白雪飞乱。空有年年雁。
菩萨蛮·包中香黍分边角
陈义（唐代）

包中香黍分边角。彩丝剪就交绒索。樽俎泛菖蒲。年年五月初。主人恩义重。对景承欢宠。何日玩山家。葵蒿三四花。
怀忠襄
文天祥（宋代）

平生王佐心，世运蹈衰末。
齐虏谁复封，楚囚讵当脱。
金陵虽怀古，尚友在风烈。
褒忠侈遗庙，夫子我先达。
自警
陆游（宋代）

人生非金石，寿夭不自知，一日复一日，亦或至耄期。
方其未死间，早夜勿自欺。
嗟彼陷溺者，太山起毫厘。
努力戒惰偷，尧舜可庶几。
我今齿发弊，强健复几时？一寸学古心，自视犹可为。
鸡鸣推枕起，为善亦孳孳。
天定终胜人，吾世或未衰？素业果有传，三复吾此诗。
春日
陆游（宋代）

方池潋潋碧波平，曲径纤纤细草生。
席地幙天君但醉，苦无多日是清明。
游玉隆宫四
曹勋（宋代）

由晋神功竦八荒，抑奸扶运焕天章。
中原正苦鲸鲵毒，应为苍生淬剑铓。
西郊寻梅
方茂夫（明代）

白发青藜乌角巾，梅花随处自留人。疏枝冷蕊原无意，野水荒山别有春。

懒去生涯诗作课，病来行乐酒相亲。狂歌醉倒花间卧，不是罗浮梦里身。
效陶彭泽·一梦倏已尽
司马扎（唐代）

一梦倏已尽，百年如露草。
独有南山高，不与人共老。
尊中贮灵味，无事即醉倒。
何必鸣鼓钟，然后乐怀抱。
轻波向海疾，浮云归谷早。
形役良可嗟，唯能徇天道。
省习堂偶题
葛立方（宋代）

格外官曹自在身，阖门扫轨养天真。
何须更待年三十，始约孤高不诣人。
芦花 其一
王十朋（宋代）

悲秋已过黄花节，照眼浑疑白帝城。更类吾家子猷棹，飘然乘兴雪中行。
黄鹄下太液池
贾岛（唐代）

高飞空外鹄，下向禁中池。岸印行踪浅，波摇立影危。

来从千里岛，舞拂万年枝。踉跄孤风起，裴回水沫移。

幽音清露滴，野性白云随。太液无弹射，灵禽翅不垂。
游黄山汪南山先生惠诗以病为辞次韵答谢
汪泽民（元代）

轩辕轻举同浮丘，黄山到今仙境留。攒峰排云三十六，势压地轴雄南州。

玄乡倒景接虚旷，太空清气凭萧飕。恍疑万里运鹏翼，政似五月思貂裘。

尝闻丹炉灵药在，宝光夜静干斗牛。我行虽云惬素尚，黄鹤不返令人愁。

忆年弱冠披图经，白发荏苒四十秋。遐观奇绝勿轻去，山灵特为驱烟雾。

吾宗诗翁期不来，天风吹落惊人语。何时同此采真游，尘缘誓将脱羁囚。

人间万事一杯酒，鼠肝虫臂徒包羞。
少年行
毛张健（清代）

千金宝刀红玉弝，绣鞍蹴踏长楸下。扬鞭不避执金吾，横过禁园矜善射。

自云生长金张门，意气雄豪那可论。小时便食天家粟，曾向长杨奉至尊。

陇西老将七十战，绝域刭身空浩叹。羡君不识兜与鍪，褓中骨相当封侯。
望西山翠微峰
吴保初（清代）

孰把西湖比西子，我将西子比西山。醉颜远映枫千叠，浅黛初西月一弯。

馀霭成霞张锦幕，飞泉溅瀑堕珠环。云车小驻长生殿，时见仙娥采药还。
清明日示弟侄
唐庚（宋代）

岁华忽忽又清明，忆与诸生试集英。金锁掣雷开右掖，纻襕披集照升平。

立班雉尾身疑梦，茂对龙颜目乍惊。百拜起居分左右，十年胸臆转纵横。

愧无长策裨千虑，敢昧初心苟一名。三道岂能窥董傅，乙科今复愧匡衡。

始吾进取恬无意，看汝光华便是荣。他日当求田二顷，杖藜自足过浮生。
失调名
佚名（宋代）

一庭影浸梧竹。
游秘藏院呈老叟
丘葵（宋代）

法藏千年在，何人结构功。
寒潭空夜月，老桧易秋风。
我问四奇观，师支一切空。
因之悟真境，只在太虚中。
送翰林应奉寿同海涯挈家觐省十首 其三
宋褧（元代）

巷南巷北叹偪侧，楚山楚水去难留。白玉堂深云雾杳，迟子还应八月秋。
颂古四首
释鼎需（宋代）

言言言兮，飘风洒雪。
默默默兮，雷輷电掣。
藕丝孔里骑大鹏，等閒挨落天边月。
登太和绝顶
梁梦雷（明代）

磴道攀缘谒帝扉，脚跟斜傍五云飞。天临万仞开玄宅，地拥千灵护紫微。

幻梦始从三昧觉，青山今有几人归。骑羊东去罗浮近，独倚天门笑拂衣。
送楼尚书
释宝昙（宋代）

九关何为视荒荒，鹓鹭不汝为津梁。
刚风一上九万里，我岂无津来帝旁。
君看玉皇香案上，臣有抹月批云章。
春秋自与易表里，九师三传俱亡羊。
人言夫子身九尺，我谓椽笔聊相当。
斯文岂不妙一世，如御琴瑟思更张。
大夫人今八十六，百拜上赐千秋觞。
朱旛皂盖映华发，鼓舞万籁为笙簧。
如闻民病思药石，可忍岁饥无稻粱。
行行不待勤报政，会有诏书来未央。
偶作三首 其二
程俱（宋代）

老向甘泉补侍臣，归来还作卧云人。一重一掩藏烟坞，三沐三熏屏世尘。
九日登城北门送孙许州
刘敞（宋代）

红叶迎霜陨，高楼近日暄。送归仍暮节，极望正平原。

容易风吹帽，殷勤菊满樽。岂嫌径先醉，当识别销魂。
吴坂
汪遵（唐代）

蜷局盐车万里蹄，忽逢良鉴始能嘶。不缘伯乐称奇骨，几与驽骀价一齐。
句 其七
赵佶（宋代）

午夜笙歌连海峤，春风灯火过湟中。
岸贫
梅尧臣（宋代）

无能事耕获，亦不有鸡豚。
烧蚌晒槎沫，织蓑依树根。
野芦编作室，青蔓与为门。
稚子将荷叶，还充犊鼻裩。
郑庄公
王十朋（宋代）

天地深恩讵可忘，寤生忠孝两俱亡。身从何出翻囚母，国是谁封敢射王。
答梁子美召食
吕陶（宋代）

湘中佳山水，使指重他部。高贤驻行节，儒雅饰治具。

虽云入郡广，曾不假多虑。一扇清微风，融和及生聚。

川原发阳和，草木均雨露。疏网悉举纲，和声已载路。

时登华远亭，每与胜景遇。秀岩及南峻，碧江争北注。

回环如户庭，彷佛若绘素。弥望快遐目，纵吟尽幽趣。

雍容接诸生，谦屈存异顾。饮食出诚眷，上下捐礼数。

贱子惭不肖，万里困飘寓。屡尝造宾除，幸此听谈绪。

斐然无所裁，安可继大句。
赠葛秋岩时寓能仁兰若
黄庚（元代）

兰若分清隐，秋窗饱看山。
风霜双鬓老，天地一身间。
拄杖穿云去，吟囊贮月还。
诗成谁与语，时访竹林间。
和颖上人南徐十咏其九甘露寺
梅尧臣（宋代）

山头百亩宫，庭下千年树。
在昔甘露霏，尝疑神物护。
阴连殿阁寒，声撼雷霆怒。
瞻影卫公堂，英魂想来去。
送道士孙雪房
俞德邻（宋代）

雾豹文章野鹤姿，黄冠晦迹浙江涯。携家拟就鹿门隐，奏赋何期狗监知。

触热问涂行有日，排云论事岂无时。太平上策须倾倒，更忆崆峒麦熟诗。
寿傅忠简
陈宓（宋代）

一阳初起黄钟宫，红日出海光曈曨。
天高地下气久雺，万物闭曈如惛懵。
造化环复极则通，天于此时生我公。
公之累世载孝忠，受天问气和冲融。
聚为文章发鸿蒙，一门二季继乃翁。
平生济民愿力洪，要令飞走毋置笼。
出殿大邦眷弥隆，富沙千里无疲癃。
京口移镇事益丛，流离满目罗羁穷。
公为不食摩其躬，沟壑百万俱恩蒙。
刻身节用财自丰，所至露积民力充。
民方慕公如阜螽，上章力去横飞鸿。
公以止足厉颓风，其如夏夷望肤功。
晚作一第方帘栊，头白丹心尚宸枫。
愿公之寿等华嵩，我宋社稷长尊雄。
嗟予小子最倥侗，公安取此不言鬷。
知己之恩大穹窿，当期报效如纖塳。
吟诗劝侑酒一中，愧我才浅难为工。
藻侄比课五言诗，已有意趣，老怀甚喜，因吟
范成大（宋代）

视絮劳群从，祗承愧阖家。
乳泉供水处，金液养丹芽。
加酿厚如酪，旋舂香胜花。
百端扶老惫，无物报投瓜。
闲立
祝维诰（清代）

短篱数家成小村，老树隔水蟠云根。晚来叉手傍檐立，九十九峰青到门。
时思山门
何澹（宋代）

涧水琤琮鸣屋角，溪潭潋滟对山门。
绿崖鸟道人行去，隔岸绿阴春正香。
泰伯庙一首
黄省曾（明代）

古庙临河口，凋落无丹青。泰伯遗四海，萧条居此庭。

清风何时息，日月共千龄。拜揖冕旒下，垆上烟冥冥。
题於潜西菩兼山阁参寥受业
释道璨（宋代）

青山在屋头，易见甚难识。
如玉有碎气，如土有正色。
平生万里眼，付此千太壁。
云行山欲动，云深山更碧。
动止同一机，兼处贵自得。
心外无青山，身外无周易。
安得识山人，倚阑论未画。
寿仙溪李朴庵夫妇七十次陈待徵郎中韵
黄仲昭（明代）

高堂春酒莫辞倾，此夕弧南星正明。莱服频翻娱绮席，南陔新谱入瑶笙。

西来王母蟠桃熟，东望函关紫气横。寿域无涯才七十，蓬瀛还看海尘生。
穷巷吟四章 其二
姚燮（清代）

击𣝔巡夜灯挂肩，栅门半开铜铃悬。隶卒拥后官在前，琅琅累累拖绁鞭。

十家九户宵不眠，夜半煮粥屋有烟。饥乌蹴瓦先流涎，呜呜而语声可怜。

我欲饲汝心回旋，已饥不保非汝偏。西邻瘦狗同瘦鸢，巉岩出骨毛打毡。

弃垢满路无荤膻，往往饿死穷路边。尔乌弗巢吾屋颠，明朝日出当晨餐，空橐已无青铜钱。
皇帝合春帖子六首
苏颂（宋代）

光宅唐尧日，暄和太昊春。
德如天溥爱，性与帝同仁。
悲秋辞
白玉蟾（宋代）

虫声树声各已变，吾知流年暗中换。
昼乌夜兔忙如箭，各光渐入芦花岸。
芦花白兮蓼花红，鸿雁跧蹲满荻丛。
牡丹海棠如梦中，莲藕香散池馆空。
人生岁月去如水，燕去莺归一弹指。
星霜磨老道人心，满目世人纷如蚁。
感今慨昔令人愁，乃知宋玉非悲秋。
江山紫翠饯汉唐，风物不复追商周。
古人混混去不返，今人纷纷知何限。
古人怜今今怜古，夕阳影里云影乱。
此身飘飘如游尘，身体发肤皆他人。
尚余方寸管喜怒，不敢漏世天公嗔。
向时欢娱成冷落，谁与感慨怜萧索。
定知悲喜取取胜散因，世间果无扬州鹤。
所可悲者仇且孤，览镜自笑清而癯。
安能十事九如意，定数岂复人能逾。
秋风起兮秋水寒，秋心悲兮秋兴酸。
佳人一去不复还，顾影度此时光难。
此心寥寥秋夜月，孤光散入寒光阔。
夜深月落无人知，江上渔翁空网撒。
不堪举此向愁人，使人泣下肝肠裂。
何人为我调素琴，叠叠为我写孤襟。
庶令鬼神伴伊泣，山空树冷风萧森。
句
谌祜（宋代）

百年窗下棋千著，万事灯前酒一斟。
依韵和再开芍药十六首 其十三
陆佃（宋代）

来时宾客正谈空，更值僧斋饭一中。便拟商量归慧日，豫传消息与香风。

夏蚕三叶空馀绿，秋木重花祇浪红。惟有此花花与子，两曾相见是神功。
和人喜雨
梅尧臣（宋代）

仲冬至仲春，阴隔久不雨。
耕农将失时，萌颖未出土。
帝心实焦劳，日夜不安处。
祷祠烦骏奔，肸飨杳无补。
帝时降金舆，遍款灵真宇。
百姓知帝勤，变愁为鼓舞。
和气能致祥，是日云蔽午。
夕风不鸣条，甘润忽周普。
已见尧为君，安问谁为辅。
颂古二十七首
释云贲（宋代）

水不洗水，金不博金。
昧毛色而得马，靡丝弦而乐琴。
结绳画卦有许事，丧尽真淳盘古心。
贺新郎（上赵侍郎生日）
李刘（宋代）

鹄立通明殿。又重逢、揆余初度，梦庚华旦。不学花奴簪红权，且看秋香宜晚。任甲子、从新重换。天欲东都修车马，故降神生甫维周翰。歌崧岳，咏江汉。

明堂朝罢夷琛献。引星辰、万人共听，风尘长算。清昼山东诸将捷，席卷黄河两岸。问谁在、玉皇香案。师保万民功业别，向西京、原庙行圭瓚。定郏鄏，蔔瀍涧。
送浮屠宗立东游二首
王之道（宋代）

西走漫偿行脚债，南游聊勘坐禅翁。
不知色力能强健，又复观潮过浙东。
到寿安精舍
王炎（宋代）

佛宇崇崇倚翠微，万株松盖碧相围。
崎岖短策频行路，盘薄胡床暂解衣。
自笑将身为马走，不妨着眼趁鸿飞。
枕流漱石平生事，却为蜗蛮定是非。
匏翁东庄杂咏九首 其四 桑洲
邵宝（明代）

汲溪灌桑树，叶多蚕亦稠。衣被尽天下，美哉真此洲。
自述
陶梦桂（宋代）

每与溪山对，自然怀抱开。
不愁明日事，何用即时杯。
一任头如雪，孤眠鼻有雷。
早间巾履润，池上看鱼来。
偈五十三首 其二十五
释克勤（宋代）

点即不到，一大藏教锦上铺花。到即不点，祖师西来金声玉振。

祖意教意，是同是别，碧潭云外不相关。
故秘监丹阳郡公延陵包公挽歌词
窦常（唐代）

卓绝明时第，孤贞贵后贫。郤诜为胄子，季札是乡人。

笔下调金石，花开领搢绅。那堪归葬日，哭渡柳杨津。
七里滩阻风
匡南枝（清代）

一棹麋城下，风高浪拍天。滩头千橹避，沙尾万舟悬。

余霭浮孤鸟，残阳曳暮蝉。沧江虹贯月，谁问米家船。
九月十五夜
王十朋（宋代）

九月十五夜，前年居故乡。鸡黍修故事，兄弟自范张。

岂知今年秋，扁舟葭苇傍。三日无人烟，雨细风悲凉。

浇愁一杯酒，苦语生悲肠。
望金华山
朱应庚（清代）

双龙洞前青斑斓，夜半空林招白鹇。赤松一去不复还，涧中怪石横榛菅。

山云堕地秋如水，落日苍茫几千里。浩浩山中高卧人，悠悠道上远游子。

破衣赤足一顽仙，门前老桧三千年。白羊倏忽不知处，菖蒲花发月婵娟。

荒岩日落秋风早，游情历历东阳道。紫芝如掌尚可餐，何用沧波访三岛。
挽周畏知母俞夫人二首 其一
赵蕃（宋代）

夫人不佞佛，平日事何如。临死无贫苦，与常同起居。

巫医空睥睨，孝敬谩勤渠。性识真明达，油然悟本初。
寄鄠杜李遂良处士
高骈（唐代）

小隐堪忘世上情，可能休梦入重城。
池边写字师前辈，座右题重律后生。
吟社客归秦渡晚，醉乡渔去渼陂晴。
春来不得山中信，尽日无人傍水行。
谢黄从善司业寄惠山泉
黄庭坚（宋代）

锡谷寒泉撱石俱，并得新诗虿尾书。
急呼烹鼎供茗事，晴江急雨看跳珠。
是功与世涤膻腴，令我屡空常晏如。
安得左轓清颍尾，风炉煮茗卧西湖。
沁园春·一剑横空
刘过（宋代）

一剑横空，
飞过洞庭，
又为此来。
有汝阳琎者，
唱名殿陛；
玉川公子，
开宴尊罍。
四举无成，
十年不调，
大宋神仙刘秀才。
如何好？
将百千万事，
付两三杯。
未尝戚戚于怀。
问自古英雄安在哉？
任钱塘江上，
潮生潮落；
姑苏台畔，
花谢花开。
盗号书生，
强名举子，
未老雪从头上催。
谁羡汝、拥三千珠履，
十二金钗！
厅前柏
元稹（唐代）

厅前柏，知君曾对罗希奭.我本癫狂耽酒人，

何事与君为对本。为对本，洛阳城中花赤白。花赤白，

囚渐多，花之赤白奈尔何。
阮梅峰举似题高沙郡圃醉醒亭绝句因继元韵并
李曾伯（宋代）

所寓皆同一旅亭，纷纷万事细如萍。
醉翁能解邦人乐，时一中之勿太醒。
家涪陵挽诗
魏了翁（宋代）

闻风唐御史，得意古周官。
治郡当如霸，閒居略似潘。
慈庭春后寂，书幌夜深寒。
漫有一区宅，传家地自宽。
读许太史祭黄长睿文
翁挺（宋代）

秘书丹旐返，旅殡尚丹阳。海路三山远，江流万古长。

交情惟太史，传业冀诸郎。谁与铭泉壤，临文泪数行。
武昌别鲁侍仪舍人文浚
孙蕡（明代）

啧啧复啧啧，人生交契真罕得。我居翰苑君仪曹，几载相闻不相识。

君名早已播南衢，出入金门早奏书。不谓同乘建业水，还来共食武昌鱼。

武昌鱼肥春酒好，竟日流连得倾倒。黄鹤楼头叶乱飞，金沙洲上秋将老。

狂歌浪谑清致同，看君更有古人风。才如关西杨伯起，性似城东陈孟公。

相亲未几还分手，可怜新知乐未久。君随征雁入巴陵，我挂云帆溯川口。

归期去去各凄然，今夕星河各一天。秋晚还期来促膝，与君同赋远游篇。
挽吕东莱
赵烨（宋代）

道统谁传授，源流易失真。
滔滔皆四海，亹亹独斯人。
业履群经粹，词华一世新。
可嗟天不憗，难赎百年身。
睡中闻莺
吴芾（宋代）

解鞍萧寺憩清幽，睡里忽闻黄栗留。
惊破梦魂何可恨，得知身在浙江头。
白水岩瀑布
严遂成（清代）

万里水汇一水大，訇訇声闻十里外。
岩口逼仄势更凶，夺门而出悬白龙。
龙须带雨浴日红，金光玉色相荡舂。
雪净鲛绡落刀尺，大珠小珠飘随风。
风折叠之绘变相，三降三升石不让。
有如长竿倒拍肉飞仙，中绝援绳跃复上。
伏犀埋头不敢出，怀宝安眠遮步障。
我欲割取此水置袖中，曰恒燠若书乾封。
叩门絜瓶滴马鬃，搞苗平地青芃芃。
岂不贤于谷泉之在香炉峰，坐享大名而无功。
击鹿行
李攀龙（明代）

徐卿意气殊不偶，买鹿百金求其牡。华堂燕客忽自放，醉把邯郸铁匕首。

须拟麟从帝薮游，未闻鹿触匈奴走。高材吾党复谁过，文章矫矫驱群丑。

失日难将四海求，逐来定死诸公手。毛洒旋疑霜雪寒，角摧更见珊瑚朽。

王郎大叫捧铜盘，接饮其血㰱以酒。顾我前呼历下生，与君相爱为君寿。

旧时疾足今能否，安得新诗满人口。须臾碧眼胡儿至，落砧脯腊无不有。

下箸已畏翠釜空，纤羹更出青闺妇。众看杌上肉如陵，覆蕉尚在隍中守。

嗟乎曲士梦何久，徐卿独醒可与友。
满江红
莫起炎（宋代）

法在先天，玄妙处、无言可说。其要在、守乎是正，灵台莹彻。太极神居黄谷内，先天炁在玄关穴。寂然不动感而通，凭刚烈。

运风雷，祈雨雪。役鬼神，驱妖孽。只此是、非咒非符非罡诀。寂定神归元谷府，功成行满仙班列。玩太虚、稳稳驾祥云，朝金阙。
偈颂三十首
释慧晖（宋代）

风波灭尽澄悔当时之事，碧海澄明澄恨十分之恩。
潭水月落澄带清光之影，壶天云尽澄存青霄之晴。
棱棱一气未生，凄凄一神未现。
默默风未起波，皎皎月未发光。
历历历万象未乱，明明森罗未参。
挽仁宗皇帝词
金君卿（宋代）

慈俭身先治道间，未尝论罚不从宽。
成功日比尧年盛，与子人知夏鼎安。
凭几遗音伤万古，抱弓衔恨泣千官。
昭陵柏老伊川竭，宫掖三千泪始乾。
即事二首
赵蕃（宋代）

废圃失不治，委积成荆杞。
何敢问嘉蔬，亦无马牙齿。
旧闻苦行僧，破铛煮糙米。
我今颇似之，但未除发耳。
挽黄淑人
邓林（宋代）

数字荣封写绛罗，淑人归柩故山阿。闺门懿行看铭笔，道路哀山听挽歌。

贤母自当随子贵，遐龄不享谓天何。紫薇花露朝朝滴，孰与劬劳血泪多。
采石矶
董天吉（宋代）

断矶江上碧嶙峋，漠漠芦花转岸濒。
舟小风微犹胜马，山高石立宛如人。
羡渠钓艇沧波阔，老我征途白发新。
寂寞蛾眉在天际，远烟青处晚双颦。
颂十玄谈·转位
释印肃（宋代）

披毛戴角入廛来，水底桃花几度开。
世界未生唯此性，任他迁变岂轮回。
王维辋川图
柯九思（元代）

猪龙儿嬉锦绷好，三郎岁晚欢娱老。阿环姊妹拥华清，朝士宫前谁敢到。

右丞脱却尚书履，布袜青鞋弄烟水。蓝田别业堪画图，矮本丹青自游戏。

华子冈头辋口庄，湖亭竹馆遥相望。小桥摺转青红窗，树巢历历烟茫茫。

栾家濑前两舟上，柳浪一尺清风狂。诗成相与和者谁，我家裴迪无能双。

丘壑风流固如此，安知画外清凉意。凝碧池头天乐声，白石累累净如洗。

乱后归来旧第中，玄墙绿户老秋风。人生过眼皆梦境，乞与山僧开梵宫。

半幅吴绡如传舍，俟谁得此千金价。客来寒具莫匆匆，三百年前御厨画。
宣州蔡子平尚书淑人居氏挽词二首
周必大（宋代）

鹓缀闻相藻，鸰原忝附葭。
至今思并舍，晚岁拟通家。
只道身长健，那知生有涯。
挽讴无好语，聊杂垄头笳。
答李频秀才
姚合（唐代）

一年离九陌，壁上挂朝袍。物外诗情远，人间酒味高。

思归知病长，失寝觉神劳。衰老无多思，因君把笔毫。
留别微之
白居易（唐代）

干时久与本心违，悟道深知前事非。犹厌劳形辞郡印，

那将趁伴著朝衣。五千言里教知足，三百篇中劝式微。

少室云边伊水畔，比君校老合先归。
灵泉翀举自有诗十八章留人间今止存五遂续之
滕斌（元代）

石冷龙蟠，风高鹤瘦。一片白云，勿落襟袖。
理宗明堂前朝享二首 其一 宁宗室奠币用《定安》。
郊庙朝会歌辞（宋代）

皇矣昭考，圣灵在天。称秩宗祀，有严恭先。奉币以荐，见之僾然。

仁深泽厚，厥光以延。
春日奉献圣寿无疆词十首 其四
杨巨源（唐代）

玉漏飘青璅，金铺丽紫宸。云山九门曙，天地一家春。

瑞霭方呈赏，暄风本配仁。岩廊开凤翼，水殿压鳌身。

文雅逢明代，欢娱及贱臣。年年未央阙，恩共物华新。
次韵章太博迁匠丞不入
方岳（宋代）

问字无人载酒来，渴思老瓦洗晴埃，
半生自作鸥盟主，何物遽移蛇影杯。
官品强令松出世，家园苦忆芥生台。
青前潦倒枯荷似，惭愧炉亭夜聚魁。
甲寅灯夕会净明寺
韩琦（宋代）

元夕山楼撤旧层，荒年人必减欢朋。聊趋净宇庄严地，一看通欢自在灯。

慰俗不专樽俎适，开愁宜有管弦能。歌筵列把新诗代，环视应饶士女憎。
白雀洞
吕愿中（宋代）

洞中石燕可长生，白雀何因浪得名。
无限好山难买得，世间奚用孔方兄。
猎石歌
书諴（清代）

永定河水湍以浑，涸滩群石犹南奔。禽惊兽骇各异状，斓斑五色明朝暾。

昔年射猎好身手，舆疾技痒蒐云根。僮奴六七翼我进，步骤靡不逢其原。

熊渠精诚可饮羽，修羊苗裔皆触藩。零陵玄鸟匡庐雁，清远狮子三蓬豚。

尽从地出入我网，沙泥胶固绝腾骞。即鹿无虞自多获，足拳翼戢伏且蹲。

左右欢哗逞击搏，晋之冯妇齐孟贲。五丁神力引蛇尾，古冶善没磔狞鼋。

磊磊走送不少息，四三朝暮随狙猿。笑受粗丑自隗始，夸诧礓砾为玙璠。

腻质诡态渐相继，雾烟洒眼看瑶琨。小豝大兕不足数，支机贮袖怀河源。

尝闻董京千日饱，宏成五鹿还相吞。吾非其人食不得，况胹不熟过熊蹯。

徒染十指尽皲裂，嗜酷无乃增心惛。赞皇子孙那长保，奇章甲乙无余存。

寻思往事患得失，拂衣挥石旋定辕。荒山日暮路幽杳，恍然梦境逢冰痕。

非龙非螭石丈人，卓立千尺凝元神。狂呼再拜携子手，月中同载归嶙峋。
千尺雪再成 其三
弘历（清代）

热河西苑及东吴，到处风华具四图。试问得无纷色相，宧光应道岂妨乎。
赠吴生九成
刘崧（元代）

吴郎去乱八载强，求友读书心不忘。偶临白鹭看流水，却望紫不思故乡。

故乡湘南百馀里，明月千村照荆杞。石桥山北多园田，花开会见归来年。
问汉守刘宝贤觅酒四首
郭印（宋代）

村沽无复见瑶浆，苦涩酸辛已备尝。
欲洗野人藜苋腹，除非金雁送鹅黄。
【正宫】醉西施
珠帘秀（元代）

检点旧风流，近日来渐觉小蛮腰瘦。想当初万种恩情，到如今反做了一场僝僽。害得我柳眉颦秋波水溜，泪滴春衫袖，似桃花带雨胭脂透。绿肥红瘦，正是愁时候。
【并头莲】风柔，帘垂玉钩。怕双双燕子，两两莺俦，对对时相守。薄情在何处秦楼？赢得旧病加新病，新愁拥旧愁。云山满目，羞上晚妆楼。
【赛观音】花含笑，柳带羞。舞场何处系离愁？欲传尺素仗谁修？把相思一笔都勾，见凄凉芳草增上万千愁。休、休，肠断湘江欲尽头。
【玉芙蓉】寂寞几时休，盼音书天际头。加人病黄鸟枝头，助人愁渭城衰柳。满眼春江都是泪，也流不尽许多愁。若得归来后，同行共止，便是牡丹花下死，做鬼也风流。
【余文】东风一夜轻寒透，报道桃花逐水流，莫学东君不转头。
书意三首 其三
陆游（宋代）

唐尧授人时，妙用均造化。我读七月诗，周室亦其亚。

彼用治四海，我敛之一身。至理之所在，太山等微尘。

鍊气以成真，岂复有它术。譬如尊六经，百氏当尽黜。
御园暮春 其二
弘历（清代）

流水落花红，林亭罨画中。韶华诚过隙，诗思亦飘蓬。

鹤步新苔坂，蜂攒嫩药丛。一般春可乐，胡不与人同。
相和歌辞。子夜四时歌四首。夏歌
陆龟蒙（唐代）

兰眼抬露斜，莺唇映花老。金龙倾漏尽，玉井敲冰早。
天下乐
杨无咎（宋代）

雪后雨儿雨后雪。镇日价、长不歇。今番为寒忒太切。和天地、也来厮鳖。

睡不著、身心自暗攧。这况味、凭谁说。枕衾冷得浑似铁。只心头、些个热。
使臣宋千龄写平园老叟真于松竹之间从以鹿鹤
周必大（宋代）

向来结绶事华勋，老去抽簪爱水云。
但得松筠无异药，何妨鸟兽与同群。
涤轩
释道潜（宋代）

隔云穿窦引涓涓，喷玉跳珠亦可怜。心垢本无何用涤，戏将萧洒度流年。
己亥明禋恩封邺侯感愧有作二首 其二
岳珂（宋代）

布衣所愿极封留，佩印归来正倦游。汗马无功开上郡，铸龟有意顾中流。

南巡空负黄图恨，北望还兴紫陌愁。王国不烦谋主父，自怜支子亦通侯。
次韵慎思贻无咎文潜诵诗
蔡肇（宋代）

卧听高斋落叶风，清诗交咏想晨钟。
故人厚意论千载，正始遗晨仅一逢。
胶漆初期在俄顷，云龙莫恨不相从。
芸房深锁秋香冷，郁郁葱葱佳气浓。
梅花喜神谱·烂熳二十八枝
宋伯仁（宋代）

三拍羽翎寒，风雨不改度。
起舞何人斯，男儿当自寤。
代书示逸二首 其一
赵蕃（宋代）

风号窗外独株松，想汝看书趁晓钟。是我起行茅店月，禦寒还觉欠茏茸。
静安八咏录三 其三 芦子渡
赵觐（元代）

芦花十里塘，野色正荒凉。明月秋无际，西风雪有香。

渔郎茆屋小，估客棹歌长。自愧无家别，经行百感伤。
王得淦招饮席上二首
陈著（宋代）

亲戚疏疏已晓星，杯中滴滴是真情。
近来此酒谁家有，除却旗亭无笑声。
双松颂通州王彦声侍御行台
湛若水（明代）

松枝何太高，高可撑青天。松根何太深，深可彻黄泉。

松叶何太繁，繁可庇颠连。高以比君节，繁以比君仁。

深以比君智，宜续甘棠编。呜呼如此树，宜种君堂前。
雪中次韵王巩廷平四绝句 其三
刘摰（宋代）

檐边骚屑竹声乾，炉畔龙钟病骨寒。坐想兰歌倾桂酒，清虚堂上有馀欢。
题光武扳倒井
于谦（明代）

天相中兴不偶然，等閒平地涌清泉。灵源千古蛟龙蛰，时出人间救旱年。
竹枝词（二首）
丁鹤年（元代）

竹鸡啼处一声声，山雨来时郎欲行。
蜀天恰似离人眼，十日都无一日晴。
瑞鹤仙
周密（宋代）

幅，霞翁领客落成之。初筵，翁俾余赋词，主宾皆赏音。酒方行，寄余出家姬侑尊，所歌则余所赋也。调余婉而辞甚习，若素能之者。坐客惊托敏妙，为之尽醉。越日过之，则已大书刻之危栋间矣

翠屏围昼锦。正柳织烟绡，花易春镜。层阑几回凭。看六桥莺晓，两堤鸥暝。晴岗隐隐。映金碧、楼台远近。谩曾夸、万幅丹青，画笔画应难尽。

那更。波涵月彩，露裛莲妆，水描梅影。调朱弄粉，凭谁写，四时景。问玉奁西子，山眉波盼，多少浓施浅晕。算何如、付与吟翁，缓评细品。
偈颂七十六首 其七十二
释师观（宋代）

人笑鹁鸠拙，鹁鸠自不拙。两茎柴子上，一生打得彻。

打刀须是并州铁。
光禄朱卿挽词十首
李廌（宋代）

沧海梦悠悠，关河壮气收。
魂归伤委蜕，壑迥失虚舟。
月暗菰蒲夜，山空木叶秋。
可堪频怅望，松梓繄新丘。
湖州里谚
佚名（唐代）

放尔生，放尔命，放尔湖州做百姓。
行之金部既获奉祠之请归赴大阮之约诗以高之
李处权（宋代）

阮籍颇推咸，谢安已举玄。
盛事如昨日，风流想当年。
嶷嶷次对公，人物艺且贤。
文忠命世豪，植本浚其源。
世家不乏人。名德见所传。
郎官后来秀，骨相尤卓然。
庭中生玉树，池下出龙泉。
向来宅大忧，未了粥与饘。
吉服事朝请，高名动陶甄。
青云要平步，一岁期九迁。
人事喜倒置，正直成党偏。
一笑就閒散，拂衣遽言旋。
及门听传呼，和气欢相延。
共止一区宅，分食二倾田。
远从物外游，高谢区中缘。
方须康乐屐，岂问祖逖鞭。
人生规远大，跬步何足言。
风雨听朝鸡，结束无安眠。
何如一丘壑，耳目清不烦。
嘉禾荫沼沚，可濯亦可沿。
有酒自献酬，醉操云峤篇。
慕此冥冥鸿，念彼跕跕鸢。
贱子不适用，受性愚且颛。
晚忝登门游，缪称嫫母妍。
眷言林下期，雅尚寄所便。
野服袖漫刺，乘凉过东阡。
即事
文天祥（宋代）

痛哭辞京阙，微行访海门。
久无鸡可听，新有虱堪扪。
白发应多长，苍头少有存。
但令身未死，随力报乾坤。
踏莎行·水落槎枯
张炎（宋代）

水落槎枯，田荒玉碎。夜阑秉烛惊相对。故家人物已无传，一灯却照清江外。色展天机，光摇海贝。锦囊日月奚童背。重逢何处抚孤松，共吟风月西湖醉。
春鹘谣
梅尧臣（宋代）

春巢累累，众鸟哺儿。
众鸟不出巢，群雏嗷嗷腹甚饥。
不出巢，其巢何，
上有苍鹘窥其窠。问鹘何仇，
鹘不我顾。我巢有雏，
开口待哺。一日不击，
巢雏不食。尔忧尔雏，
众鸟号呼又可吁。
送杨侍读自长安之蜀
黄庶（宋代）

西征七年四方病，关中所向尤疮痍。
欲令福星及憔悴，千里特辍廊庙姿。
公如手持天子德，家至户到人人施。
秦俗斗暴号难理，列郡京兆犹鼎糜。
公来宽假讼诉少，杻械颠倒生菌芝。
神疑公惠入人浅，六月岩谷囚雨师。
雩坛滴酒土未乾，滂霈已洗旌旗归。
老农笑呼刺史雨，菽粟茂好公所携。
几年军须俗枯杭，老幼不足蒿与藜。
薄田今亦夏秋稔，窦窖饱满鸡猪肥。
公之去思甚明白，众口已写德政辞。
镌鑱不要路傍石，人心自是长安碑。
今年夷马饮泸水，苴土新佩黄金龟。
相如才高去论蜀，弩矢故事重光辉。
雍人欲把寇恂借，益部已叹廉公迟。
傅岩今属九年外，帝梦即往西南涯。
李丞相纲生朝三首
张元干（宋代）

梁溪万折必流东，间气英姿叶梦熊。
出入三朝推大老，险夷一节合苍穹。
守关虎豹徒窥闯，得雨蛟龙定长雄。
衮绣未归聊袖手，不妨闲作黑头公。
处冲为栖神导气之术每晓起得意成诗前后四首次其韵 其四
陈渊（宋代）

朝气爽不昏，清净天无霞。善恶两相融，世虑遗尘沙。

疏钟下残月，馀响递幽遐。了失去来心，淤泥出荷茄。
江陵
张商英（宋代）

地连云梦水无边，天断夷陵欲尽山。曾是刘虬高饮地，不知何处扣玄关。
道中
艾性夫（元代）

觅宿村溪远，逢人面目生。
习移多佩犊，气怒斗呼鹰。
天阔秋阴重，风高夜柝惊。
迟明怀宿饱，股栗履春冰。
暑夕泛次王令君韵
史弥宁（宋代）

趁凉延客早，待月放船迟。
河朔一尊酒，湘干六月时。
莺喉翻白伫，兔颖扫乌丝。
羡杀王明府，长城五字诗。
龙箕一首
梅尧臣（宋代）

龙箕在天，莫不孕灵，
我公生之。既生既德，
曾谁与京。爰弼帝右，
既序其荣之。赞我太平，
万事其成之。殿我辅邦，
庶民其宁。政靡薄厚，
百职其扬之。宜言显光，
永锡乎后王。乃祝眉寿，
乃献兕觥，福禄其将之。
次雪峰二小诗韵
朱松（宋代）

丽日疏烟破小春，双峰秀色一番新。
要衔天上金鸡粟，莫问人间白眼人。
旅次华州，赠袁右丞
白居易（唐代）

渭水绿溶溶，华山青崇崇。山水一何丽，君子在其中。

才与世会合，物随诚感通。德星降人福，时雨助岁功。

化行人无讼，囹圄千日空。政顺气亦和，黍稷三年丰。

客自帝城来，驱马出关东。爱此一郡人，如见太古风。

方今天子心，忧人正忡忡。安得天下守，尽得如袁公。
喜迁莺 帘阴依梅溪体
姚燮（清代）

网油窗户。惹几回醺眼，看晴疑暮。窣地深深，横波悄悄，筛乱竹梢桐乳。

夕阳明不到，琼押底、略通莺语。问何事，剪湘云剩片，来隔愁住。

庭午。曾挂否。小簟罢棋，蝙蝠拂红尘。烟薄花笼，香疏月障，梦记断无人处。

玉钗微堕响，随燕子、一边寻去。又添绿，是础苔暗生，前夜凉雨。
和春闺杂咏
赵希逢（宋代）

春溪买得柳穿鱼，酒兴飘飘生室庐。
试问斗藏能有几，想应不似步兵厨。
南乡子·春情
苏轼（宋代）

晚景落琼杯，照眼云山翠作堆。认得岷峨春雪浪，初来，万顷蒲认涨渌醅。
春雨暗阳台，乱洒歌楼湿粉腮。一阵东风来卷地，吹回，落照江天一半开。
卜居飞英坊
李洪（宋代）

束书辞都门，整棹还苕川。
羁游二十春，寓农安一廛。
家无卓锥地，三挈囊衣迁。
移居古城隅，开门枕漪涟。
容膝居易安，环堵地自偏。
水竹惭履道，风物异平泉。
扫轨谢奔竞，面壁参枯禅。
仰愧此坊名，飞英驰日边。
吾方师老圃，樊须无间然。
何当毕婚嫁，四十在明年。
杭州杂诗和林石田
汪元量（宋代）

竟夕柴门掩，无心接缙绅。
山中多乐事，世上少全人。
诸吕几亡汉，商翁不仕秦。
柴桑深僻处，亦有晋遗民。
清古源以隆茂宗画华池佛求跋
林希逸（宋代）

画如禅有派，此派自公麟。试我银丝发，幻渠金色身。

淡无脂粉气，清与雪霜邻。具眼须珍惜，休将示俗人。
和杨提刑喜雨
阳枋（宋代）

诏许归耕荷圣王，又夫衰病过南方。
幸亲博洽前无辈，每欢平反后必昌。
请雨赖公诚独至，回天愧疚我德多凉。
作诗志喜亲衔袖，玩把浑如七宝装。
新昌南岩
释文珦（宋代）

大禹未疏凿，此山为海门。
试从樵迳上，犹有钓车存。
佛屋栖灵窦，仙坟荫远村。
岩头一滴水，居者不知源。
游云帽西庄次卢星野韵 其三
陈迁（明代）

有客迷幽径，披香宿霭霏。山中归计早，日下故人稀。

海阔星河近，秋深橘柚肥。几宵烟水梦，犹向帝城飞。
贫家行
沈铦（清代）

贫家粮尽稗作粥，南箕不簸一粒谷。贫家酒瓮空床头，斗杓盛住天浆流。

仰视苍苍增百感，箕舌自张斗自转。诚斋老子常思量，人到饿死真自强。

山中采薇谁再作，竿头晒裈亦足乐。君不见明珠换得玉颜红，奴辈发难曲未终。

又不见挂冠织帘不自耻，乃是吾家一奇士。
慰栖贤石长老病二首 其一
释函是（明代）

荦荦堪谁道，轩渠为尔吟。一年愁去路，千里独归心。

世故逢人浅，肝肠与病深。且将形影息，高卧锦江岑。
笺年老逢春八首 其五 谁让万金无孑遗
邵雍（宋代）

白日偏催处，黄金欲尽时。侈心都用了，始得一开眉。
野步十首
陈普（宋代）

黄犊眼中荒草，鹭莺立处枯荷。
宦海风涛舟楫，故山烟雨松萝。
春别曲
黎崇宣（明代）

东风一夜雨潇潇，晓来已满春江潮。乘潮相送出江上，我但踌江君独往。

渡口垂杨映绿波，隔浦茫茫烟雾多，望君不见将如何。
留都元旦瞻天排律四十句
卢宁（明代）

宝历尊王正，天门布宪章。九衢歌作极，四海仰垂裳。

待漏趋青琐，匡时上皂囊。六图纷献籍，八彩独当阳。

梐枑彤铺丽，昭容紫袖长。和风间雉尾，瑞霭覆鹓行。

日绕双龙衮，云扶两凤翔。天颜瞻舜表，春色醉尧浆。

苍玉仪初佩，黄钟声正扬。问釐前御席，受计坐明堂。

拊髀情何切，推心道自将。孝思亲庙藻，公籍拥郊桑。

倏见樱桃荐，旋歌杕杜章。近臣知霁喜，陪省爱蕃康。

意怿周京燕，身熏汉署香。辰猷惭黼黻，国度俯劻勷。

买宅依东阙，分幡俨未央。帘栊通御气，花木被宸光。

岁事饶三礼，农祥足万厢。临朝崇栗陆，敷治迈虞唐。
太常李博士史馆孙秘丞相继奉使浙右博士至郡以孙侯诗三章示予且以致意因次韵和酬 其二
杨亿（宋代）

分忧从汉殿，捧诏出萧墙。路入三吴远，舟浮一水长。

诗题石门侧，梦彻斗城傍。清晓见云物，依依认帝乡。
奉和圣制南郊礼毕五言六韵诗
杨亿（宋代）

燔柴就阳位，烟燎达高穹。扫地铏豋洁，严更鼓角雄。

天心侔兑悦，皇泽比春融。帝享惟馨德，民苏解愠风。

周郊四祭重，汉畤五祠同。灵贶昭玄感，神光望拜中。
古诗赠相士吴楚峰
谢枋得（宋代）

世乱异人出，高者为神仙。
方术皆救世，可知愚与贤。
喜君风鉴别，妙处不可传。
着眼看福人，要识太平年。
答庾僧渊诗
张翼（两汉）

茫茫混成始，豁矣四天朗。三辰还须弥，百亿同一像。

灵和陶氤氲，会之有妙常。大慈济群生，冥感如影响。

蔚蔚沙弥众，粲粲万心仰。谁不欣大乘，兆定于玄曩。

三法虽成林，居士亦有党。不见虬与龙，洒鳞凌霄上。

冲心超远寄，浪怀邈独往。众妙常所晞，维摩余所赏。

苟未体善权，与子同佛仿。悠悠诚满域，所遗在废想。
咏史下·周瑜
陈普（宋代）

乌林侥倖数帆风，便傍吴船向蜀中。
刘葛关张无寸土，肯容公瑾擅江东。
冬雪呈太守张嵇仲三首
李弥逊（宋代）

控鹤缘云上广寒，四看明玉镂群山。
铺檐漠漠鱼鳞合，入垄离离虎脊斑。
整驭炎官方退听，将妃白帝肯言还。
丰年预作田家喜，不独三钟慰病颜。
送吴司训之内丘
何景明（明代）

内丘城阁夏阴阴，窈窕儒宫双桧林。六月沙郊骑马到，四时潭水听龙吟。

青毡况属斯文地，朱瑟还闻大雅音。亦是洛阳年少士，白头今日始冠簪。
新凉
宋度宗（宋代）

新凉灯火又相亲，遍阅群书不厌勤。
缓视微吟真乐处，那知宫漏夜将分。
寄赵德庄
吴芾（宋代）

故人分袂几何年，不谓乘轺到海边。
我守丘园甘已矣，君驰原隰尚依然。
有怀风月空相忆，无计杯觞可共传。
了处不齐徒怅望，夕阳衰草自连天。
玉楼春
魏承班（五代）

寂寂画堂梁上燕，高卷翠帘横数扇。一庭春色恼人来，

满地落花红几片¤

愁倚锦屏低雪面，泪滴绣罗金缕线。好天凉月尽伤心，

为是玉郎长不见。

轻敛翠蛾呈皓齿，莺转一枝花影里。声声清迥遏行云，

寂寂画梁尘暗起¤

玉斝满斟情未已，促坐王孙公子醉。春风筵上贯珠匀，

艳色韶颜娇旖旎。
客怀
李焘（宋代）

久客厌尘土，幽居怀翠微。
只余清夜梦，长作故山归。
菊已开三迳，松应长十围。
晨钟忽惊觉，犹有露沾衣。
二月十五日游谢村福田院观涅盘会寺乃灵运故宅呈道祖
葛胜仲（宋代）

年来生计一轻舠，晨出晡归岂惮劳。谢客儿山存胜致，佛泥涅日往游遨。

波间星斗沈光冷，月里山河结影高。何日菁山山上寺，与君痛饮读离骚。
赠内
白居易（唐代）

生为同室亲，死为同穴尘。
他人尚相勉，而况我与君。
黔娄固穷士，妻贤忘其贫。
冀缺一农夫，妻敬俨如宾。
陶潜不营生，翟氏自爨薪。
梁鸿不肯仕，孟光甘布裙。
君虽不读书，此事耳亦闻。
至此千载后，传是何如人？
人生未死间，不能忘其身。
所须者衣食，不过饱与温。
蔬食足充饥，何必膏粱珍？
缯絮足御寒，何必锦绣文？
君家有贻训，清白遗子孙。
我亦贞苦士，与君新结婚。
庶保贫与素，偕老同欣欣。
题东瓯王友直尚友堂
魏了翁（宋代）

士恨生世晚，不为三代民。谁知伊傅至孔孟，亦学古道嗤时人。

岂惟三代时，尧舜万古师。犹云若稽古，不知古为谁。

气数有诎信，义理无终穷。虽居尧舜地，常有一篑功。

嗟哉秦汉后，去圣益以久。纵有间代英，仅为时儒首。

况于随世就功名，甚者谐俗攫宠荣。此于圣门直蛙蠛，已谓斯世无与朋。

多知正多惧，不知转矜负。亦云知矣恐未然，须验此心之权度。

有师舜文学周孔，有拟管乐明申韩。亦有是商鞅，亦有趋异端。

若言气合即为善，是中更要分明看。